Document ID: 31995R1516

KOMISSION ASETUS (EY) N:o 1516/95,
annettu 29 päivänä kesäkuuta 1995,
neuvoston asetusten (ETY) N:o 1766/92 ja (ETY) N:o 1418/76 soveltamista koskevista yksityiskohtaisista säännöistä vilja- ja riisialan tuotantotukien osalta annetun asetuksen (ETY) N:o 1722/93 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon vilja-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 1766/92 (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla sekä asetuksella (EY) N:o 3290/94 (2), ja erityisesti sen 7 artiklan,
ottaa huomioon riisin yhteisestä markkinajärjestelystä 21 päivänä kesäkuuta 1976 annetun neuvoston asetuksen (ETY) N:o 1418/76 (3), sellaisena kuin se on viimeksi muutettuna asetuksella (EY) N:o 3290/94, ja erityisesti sen 9 artiklan,
sekä katsoo, että
neuvoston asetusten (ETY) N:o 1766/92 ja (ETY) N:o 1418/76 soveltamista koskevista yksityiskohtaisista säännöistä vilja- ja riisialan tuotantotukien osalta 30 päivänä kesäkuuta 1993 annettu komission asetus (ETY) N:o 1722/93 (4), sellaisena kuin se on viimeksi muutettuna komission asetuksella (EY) N:o 3125/94 (5), olisi muutettava vilja-alan nykyisen tuontijärjestelmän ja Uruguayn kierroksen monenvälisten kauppaneuvottelujen osana tehdyn maataloussopimuksen huomioon ottamiseksi; tuotantotuen oikean arvon määrittämiseksi olisi tarkkailtava maissin ja/tai vehnän sekä ohran hintoja maailmanmarkkinoilla ja yhteisön markkinoilla, ja
tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1722/93 seuraavasti:
1) Korvataan 1 artiklan 6 kohta seuraavasti:
"6. Tuontitullin alennukseen oikeuttavan tuontijärjestelmän mukaisesti yhteisöön tuotu tärkkelys ei voi saada tuotantotukea."
2) Korvataan 3 artiklan 2 ja 3 kohta seuraavasti:
"2. Maissin, vehnän, perunan, riisin tai rikkoutuneiden riisinjyvien sisältämän tärkkelyksen tonnilta ilmaistu tuki lasketaan erityisesti seuraavien tekijöiden välisen erotuksen perusteella:
i) kyseisenä kuukautena voimassa oleva viljojen interventiohinta, jonka osalta on otettu huomioon maissin markkinahintojen todetut erot, ja
ii) maissin tuontitullin laskemisessa käytettyjen edustavien cif Rotterdam -tuontihintojen soveltamiskuukautta edeltävän kahden viikon aikana todettu keskiarvo kerrottuna kertoimella 1,60.
3. Ohran tai kauran sisältämän tärkkelyksen tonnilta ilmaistu tuki lasketaan erityisesti seuraavien tekijöiden välisen erotuksen perusteella:
i) kyseisenä kuukautena voimassa oleva viljojen interventiohinta, jonka osalta on otettu huomioon ohran markkinahintojen todetut erot, ja
ii) ohran tuontitullin laskemisessa käytettyjen edustavien cif Rotterdam -tuontihintojen soveltamiskuukautta edeltävän kahden viikon aikana todettu keskiarvo kerrottuna kertoimella 2,7."
3) Korvataan 12 artikla seuraavasti:
"12 artikla
Kolmen kuukauden kuluttua kunkin 3 artiklan 1 kohdassa määritellyn ajanjakson päättymisestä jäsenvaltioiden on annettava komissiolle tiedoksi tukea saaneen tärkkelyksen (maissi, vehnä, peruna, ohra, kaura tai riisi) tyyppi, määrä ja alkuperä sekä niiden tuotteiden tyyppi ja määrät, joihin tärkkelys on käytetty."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä kesäkuuta 1995.

Labels: 17
6